Suspendarea importurilor vinurilor moldovenești pe piața rusă de către Rospotrebnadzor va diminua, desigur, veniturile R. Moldova. Cu toate acestea, embargoul din 2013 nu va zdruncina ramura vitivinicolă națională așa cum s-a întâmplat în 2006. Și asta pentru că, în ultimii ani, producătorii locali au reușit să se orienteze către alte piețe de desfacere.

La Ministerul Agriculturii și Industriei Alimentare e o atmosferă de așteptare. Reprezentanții Secției vinificație susțin că situația „trebuie documentată juridic”, mai ales că, spre deosebire de anul 2006, Rusia face parte din Organizația Mondială a Comerțului și trebuie să-și justifice pretențiile. În același timp, producătorii locali care exportau vin pe piața rusă recunosc că embargoul impus pe 10 septembrie curent va avea efecte dureroase asupra ramurii. Este de remarcat în acest context declarația de încurajare pe care a făcut-o directorul general al Grupului „Vinăria Purcari”, Victor Bostan, pentru cei 600 de angajați ai companiei. „Începând de astăzi (11 septembrie) grupul nostru de companii întrerupe, pentru o durată nelimitată, orice livrare pe piaţa rusă. Lovitura este cu atât mai dureroasă, cu cât am început să înregistrăm succese foarte bune pe piața rusă. Am mai trăit-o şi în 2006, şi în 2009. Din fericire, acum suntem mult mai puţin dependenţi de piaţa Rusiei decât am fost în anii precedenţi. Actualmente, cota Rusiei în vânzările Grupului, este de circa 16%. Cota Rusiei în profitul Grupului, este una şi mai mică. Deci, îmbunătăţind marginal performanţa noastră pe alte pieţe – Romania, Cehia, Slovacia, Polonia, Ţările Baltice, Ucraina, China– vom reuşi să neutralizăm într-o mare măsură efectele embargoului. Acum în aceste momente dificile pentru companie, trebuie să ne mobilizăm la maximum, să devenim mai uniți, mai harnici, mai agresivi, mai determinați, mai pasionați. Este responsabilitatea fiecăruia din noi să ajutăm compania să meargă înainte”, se spune în adresarea lui Victor Bostan.



Pe de altă parte, mai mulți producători de vin au renunțat să mai exporte marfa în Rusia ca să nu aibă surprize neplăcute. „Noi nu exportăm de mai mulți ani în Federația Rusă din mai multe motive. Rușii caută vinuri la prețuri joase. Apoi ei vor să achite în prealabil doar 20-30% din preț, dar politica întreprinderii nu permite ca producția să fie livrară fără plata preventivă. Noi nici până la 2006 nu am prea lucrat cu dânșii, iar după 2006 cu atât mai mult. În schimb avem parteneri în Japonia, China și Europa”, ne-a comunicat un reprezentant al vinăriei Mileștii Mici. Motive asemănătoare a invocat și directorul vinăriei din Sălcuța, Eugen Pâslaru. „Noi nu lucrăm în ultimul timp cu Rusia. E imposibil de lucrat cu ei. Ne-am ars în 2006. Preferăm mai curând să exportăm vin în Belarus, Kazahstan, Ucraina, Polonia etc.”, a declarat Pâslaru. O altă companie, Acorex Wine din Chișinău, nici nu s-a orientat vreodată spre piața rusă. Reprezentanții companiei au spus că embargoul nu-i afectează, ei preferând să exporte vinul în alte 14 țări din lume, inclusiv Taiwan și SUA.

